1. januar vil mange børnehavebørn i Skørping potentielt set kunne stå uden et sted at være. For Skørpings dagtilbud er under massivt pres, og er allerede fyldt op med det maksimale antal af børn. Til nytår tipper vippen og pladserne er brugt op. Det er derfor planen, at de ældste børnehavebørn, der skal starte i førskole til april, skal hives ud og placeres et nyt sted i tre måneder. Men det sted har Rebild Kommune endnu ikke fundet, på trods af, at der kun er halvanden måned til, at der skal være fundet en løsning. - Jeg er meget forundret over, vi står i den her situation. For som forældre er det svært at se, at det kan være til børnenes bedste, at beslutningen bliver truffet i 11. time og forvaltningen nærmest har armen vredet om, siger Tit Gaarskjær Jørgensen, der har et børnehavebarn, hun ikke ved, hvor skal gå i børnehave efter nytår. I førskolelokaler før tid Børne- og Familieudvalget i Rebild Kommune har arbejdet på en løsning. De har derfor lavet en indstilling til byrådet om, at de kommende skolebørn skal flyttes over i to førskole-lokaler på Skørping Skole. Det vil dermed betyde, at børnehavebørnene kommer over på skolen tre måneder før, det reelt set var planen. - Det er en plan, men ikke nogen god plan. Det er sikkert en økonomisk nemmere plan, men det er svært at se, at det er til børnenes bedste, når man ved, at generelt førskolegruppen er lige tidligt nok på den, siger Tit Gaarskjær Jørgensen, der er nervøs for, hvordan det bliver for børnehavebørnene at komme endnu tidligere over i skolen. Bestyrelsesformand: Vi har længe råbt vagt i gevær I alt er der plads til 140 børn i dagtilbuddene i Skørping. Men ifølge kommunens tal, vil der i marts være 179 børn. Kommunen kan gøre brug af såkaldte vip-pladser, som tillader 15 procent ekstra børn i dagtilbuddene, men hvis man regner det med, vil der minimum skulle findes plads til 18 børn efter nytår. Og det er plads, der lige nu ikke er. Derfor kommer Børne- og Familieudvalget med planen om at bruge skolens lokaler. - Det er frustrerende, at vi ender med et tilbud, der ikke er så godt, som det kunne være, fordi politikerne ikke har kunne tage sig sammen til at tage en beslutning om noget, som vi faktisk har gjort opmærksom på i årevis. Det kan simpelthen ikke komme som en overraskelse, siger formanden for forældrebestyrelsen i dagtilbuddene Skørping, Steffen Jespersen. Borgere gik imod ny børnehave ved hallen Rebild Kommune har siden 2021 haft planer om at etablere en ny stor institution i Skørping. Men i foråret blev de mødt af massiv kritik fra byens borgere, da de ville placere den ved siden af hallen på fodboldbanerne. Et sted, som allerede var udset til et haludviklingsprojekt. Hvorfor protesterer i imod kommunenes forslag om en ny institution, når der er så akut et behov? - Vi har brug for institutioner, men vi har også brug for fritidsaktiviteter. For når der kommer flere børn, skal de også have et sted at være i fritiden, så det hjælper ikke noget at ligge en institution og tager pladsen fra noget andet, der bliver et problem senere hen, siger Steffen Jørgensen og forklarer, at han hellere så, at kommunen var gået i gang med at finde en løsning noget før. - Det har taget alt for lang tid, og det selvom de har kendt til problematikken længe, siger han. Udvalgsformand: Det har måske taget for lang tid I 2021 besluttede Rebild Kommune, at der skal bygges en ny institution i Skørping. Skørping oplever, som mange andre byer i Rebild Kommune, en massiv vækst. Især er der flyttet mange børnefamilier til byen på de nye udstykninger. Men den nye institution er endnu ikke på tegnebrættet, og det betyder derfor, at pladserne mangler akut. Ifølge formanden for Børne- og Familieudvalget i kommunen, Anna Oosterhof, Venstre, har forvaltningen i en længere periode prøvet at finde en løsning. Men hun indrømmer også, at det måske har taget for lang tid. - Jeg kan sagtens forstå, at forældrene er frustrerede, men vi har i processen arbejdet sammen med flere aktører og afsøgt flere ting, og det er der måske blevet brugt for lang tid på, siger hun. Derudover mener hun, at der skulle være afsat penge til en ny børnehave tidligere end i 2021, hvis de skulle være kommet problemet i forkøbet. - Skørping er en populær by, og her er mange tilflyttere, hvilket betyder flere børn, men det er svært at svare på, hvorfor der ikke er fundet en løsning før, siger hun og påpeger, at udfordringen med at finde den rette placering også har spændt ben for processen. - Der var massiv protest imod placeringen ved hallen, og det betyder, at nye områder skal afsøges, og det bliver de nu, siger hun og fortæller, at hun regner med, at der kan stå en ny og moderne børnehave klar i 2024. Skolens lokaler har fordele Men indtil den står klar, så mener Anna Oosterhof, at løsningen med at placere børnehavebørnene i skolens lokaler, er den rigtige. - Det er det muliges kunst, og vi ser mange fordele, som for eksempel at de kender rammerne, inden de starter i førskole, og at bygningen har et godt børnemiljø, siger hun. Ifølge Steffen Jespersen vil problematikken med for mange børnehavebørn være endnu større næste år, og allerede være gældende fra november. Men det bekymrer ikke udvalgsformanden. For hvis ordningen fra nytår går godt, kan det ifølge hende kopieres til næste år. Borgermøde under opsejling Steffen Jespersen og forældrebestyrelsen mener ikke, at løsningen med at få børnehavebørnene over i skolen før tid, er den mest optimale løsning. Men han er glad for, at skolen byder ind. - Vi er så tæt på nu, så det er den eneste løsning, jeg kan se, og det er kun fordi, skolen gør det godt, og pædagogerne gør sådan et godt stykke arbejde, siger han. Og den holdning deler Tit Gaarskjær Jørgensen. - Måske vil det gå godt for mit barn, og en masse andres. Men hvad med de børn, der måske ikke får den bedste start på skolen på den baggrund, siger hun. Forældrene planlægger derfor også et borgermøde om sagen, der skal afholdes mandag aften. - De kunne sagtens have gjort hele processen mere elegant og med børnenes interesser. For det er ikke det, der finder sted nu, det er de voksnes interesser, siger hun. Byrådet skal tage stilling til Børne- og Familieudvalgets indstilling om placeringen på Skørping Skole til et møde på torsdag. Borgermødet finder sted mandag aften i hallen.

Opsummering:
De ældste børnehavebørn i Skørping skal flyttes væk fra deres vante rammer og til et andet sted til årsskiftet, fordi børnetallet i dagtilbuddene efter nytår vil overskride normeringen. Men hvor det er, har Rebild Kommune endnu ikke besluttet.